b'\n_START_ARTICLE_\nJuho Aula\n_START_PARAGRAPH_\nJuho Lauri Aula (30. kes\xc3\xa4kuuta 1897 Uusikirkko (T.l. nykyinen Kalanti) \xe2\x80\x93 11. kes\xc3\xa4kuuta 1958) oli suomalainen j\xc3\xa4\xc3\xa4k\xc3\xa4riyliluutnantti ja is\xc3\xa4nn\xc3\xb6itsij\xc3\xa4. H\xc3\xa4nen vanhempansa olivat urkuri Juho Henrik Veranen ja Aleksandra Sofia Aula. H\xc3\xa4net vihittiin avioliittoon vuonna 1932 Sylvi Vilhelmiina Virtasen kanssa.\n_START_SECTION_\nOpinnot\n_START_PARAGRAPH_\nAula oli k\xc3\xa4ynyt kansakoulun ja sahateollisuuskoulun, jonka h\xc3\xa4n suoritti vuosina 1923\xe2\x80\x931924.\n_START_SECTION_\nJ\xc3\xa4\xc3\xa4k\xc3\xa4riaika\n_START_PARAGRAPH_\nAula liittyi vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n 3. komppaniaan 29. helmikuuta 1916. My\xc3\xb6hemmin h\xc3\xa4net komennettiin pataljoonan ratsuosastoon. Aula otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella Riianlahdella ja Aa-joella.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nSis\xc3\xa4llissodan j\xc3\xa4lkeen Aula palveli samassa joukko-osastossa, josta sodan j\xc3\xa4lkeen muodostettiin H\xc3\xa4meen ratsuj\xc3\xa4\xc3\xa4k\xc3\xa4rirykmentti. H\xc3\xa4net komennettiin 16. joulukuuta 1918 \xe2\x80\x93 3. maaliskuuta 1919 v\xc3\xa4liseksi ajaksi Nurmekseen rajavartiopalvelukseen. Armeijasta h\xc3\xa4n erosi 15. maaliskuuta 1919 ja siirtyi Huittisten suojeluskuntaj\xc3\xa4rjest\xc3\xb6n palvelukseen ratsuosaston p\xc3\xa4\xc3\xa4llik\xc3\xb6ksi 7. huhtikuuta 1919, josta teht\xc3\xa4v\xc3\xa4st\xc3\xa4 h\xc3\xa4n siirtyi samana vuonna, 1. elokuuta Pirkkalan suojeluskunnan paikallisp\xc3\xa4\xc3\xa4llik\xc3\xb6ksi. Mets\xc3\xa4alalle h\xc3\xa4n siirtyi 1. elokuuta 1921, toimien eri yrityksiss\xc3\xa4 ty\xc3\xb6njohtajana ja piirip\xc3\xa4\xc3\xa4llikk\xc3\xb6n\xc3\xa4. Vuoden 1931 kes\xc3\xa4ll\xc3\xa4 h\xc3\xa4n osallistui Loviisan kalastus Oy:n Islannin vesille kohdistuneelle kalastusretkikuntaan. My\xc3\xb6hemmin h\xc3\xa4n toimi Helsingiss\xc3\xa4 liikemiehen\xc3\xa4.\n_START_SECTION_\nTalvi- ja jatkosota\n_START_PARAGRAPH_\nAula osallistui talvisotaan koulutusupseerina H\xc3\xa4meenlinnan panssarintorjuntakoulutuskeskuksessa ja jatkosodan alussa h\xc3\xa4n oli samassa teht\xc3\xa4v\xc3\xa4ss\xc3\xa4, mutta my\xc3\xb6hemmin h\xc3\xa4net komennettiin joukkueenjohtajaksi J\xc3\xa4\xc3\xa4k\xc3\xa4rirykmentti 4:n 1. erilliseen panssarintorjuntakomppaniaan, jossa h\xc3\xa4n osallistui taisteluihin Karjalankannaksella. Vuonna 1941 h\xc3\xa4net komennettiin hankintap\xc3\xa4\xc3\xa4llik\xc3\xb6ksi It\xc3\xa4-Karjalan sotilashallinnon Aunuksen Rakennuspiiriin.\n_START_SECTION_\nLuottamustoimet\n_START_PARAGRAPH_\nJ\xc3\xa4\xc3\xa4k\xc3\xa4riliiton johtokunnan j\xc3\xa4senen\xc3\xa4 h\xc3\xa4n oli vuosina 1939\xe2\x80\x931955 ja sihteerin\xc3\xa4 vuosina 1955\xe2\x80\x931958, J\xc3\xa4\xc3\xa4k\xc3\xa4risuojeluskunnan esikunnan j\xc3\xa4sen ja viimeinen paikallisp\xc3\xa4\xc3\xa4llikk\xc3\xb6. H\xc3\xa4n toimi my\xc3\xb6s Hallan s\xc3\xa4\xc3\xa4ti\xc3\xb6n hallituksen j\xc3\xa4senen\xc3\xa4 vuosina 1952\xe2\x80\x931958. H\xc3\xa4n oli my\xc3\xb6s mukana Marsalkan ratsastajapatsasvaltuuskunnassa.'